Neuvoston lausunto, annettu 15 päivänä maaliskuuta 1999, Espanjan vakausohjelmasta 1998  2002



Virallinen lehti nro C 124 , 05/05/1999 s. 0001



NEUVOSTON LAUSUNTO, annettu 15 päivänä maaliskuuta 1999, Espanjan vakausohjelmasta 1998 - 2002 (1999/C 124/01) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamista 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 1 ja 2 kohdan, ottaa huomioon komission suosituksen, on kuullut talous- ja rahoituskomiteaa, ON ANTANUT SEURAAVAN LAUSUNNON: Neuvosto tarkasteli 15 päivänä maaliskuuta 1999 Espanjan vakausohjelmaa, joka koskee vuosia 1998 - 2002. Neuvosto toteaa, että ohjelmassa vahvistetaan uudelleen huhtikuun 1997 lähentymisohjelmassa esitetty kaksitahoinen strategia: siinä pyritään edistämään työllisyyttä lisäävää kasvua inflaatiota kiihdyttämättä vakauttamalla julkista taloutta ja uudistamalla talouden rakenteita. Neuvosto pitää oikeana ohjelman tavoitetta, joka on julkisen talouden alijäämän kääntäminen 0,1 prosentin ylijäämäksi suhteessa bruttokansantuotteeseen vuonna 2002, samalla kun bruttovelkasuhteen odotetaan laskevan 59,3 prosenttiin. Lisäksi neuvosto toteaa tyydytyksellä, että ohjelman perustana säilyy julkisen talouden vakauttaminen menoja hillitsemällä. Ohjelma perustuu makrotalouden skenaarioon, jossa oletetaan tuotannon kasvun hidastuvan nykyisestä korkeasta tasostaan (3,8 % vuonna 1998) lähemmäs pitkäaikaista tasoa vuosina 2000 - 2002 (keskimäärin 3,3 %). Vaikka tuotannon kasvu voikin lähinnä nykyisen kansainvälisen toimintaympäristön vaikutuksesta olla vuonna 1999 vähaisempää kuin ohjelmassa on oletettu, neuvosto pitää makrotalouden keskipitkän aikavälin skenaariota realistisena. Tämän ansiosta rakenneuudistuksiin, EMUn vakaaseen rahataloudelliseen toimintaympäristöön ja julkisen talouden terveeseen vakauttamiseen perustuvan strategian jatkaminen mahdollistanee Espanjan talouden kehittymisen makrotalouden keskipitkän aikavälin skenaarion mukaisesti. Neuvosto pitää oikeana Espanjan julkisen talouden strategiaa, joka perustuu muiden kuin korkomenojen rajoittamiseen ja mahdollistaa julkisyhteisöjen investointien lisäämisen sekä verorasituksen keventämisen. Korkomenojen bruttokansantuoteosuuden odotetaan laskevan jonkin verran, mutta huomattavin sopeuttamistarve kohdistuu muihin kuin korkomenoihin. Ottaen huomioon tarpeen korjata Espanjan talouden jälkeenjääneisyyksiä neuvosto pitää oikeana myös julkisten investointien kaavailtua lisäystä. Lisäksi tämä tukee kultaista sääntöä, jota Espanja on noudattanut vuodesta 1997 lähtien. Makrotalouden perusskenaarion mukaisen vuoden 2002 ylijäämätavoitteen (0,1 % BKT:stä) pohjana oleva julkisen talouden rahoitusasema jättäisi riittävästi liikkumavaraa estämään sen, että alijäämä ylittäisi tavallisessa laskusuhdanteessa kynnysarvon, joka on 3 prosenttia suhteessa bruttokansantuotteeseen. Se loisi myös lisää varmuusmarginaalia ennakoimattoman kehityksen varalle. Sen vuoksi neuvosto pitää vakausohjelman keskipitkän aikavälin julkisen talouden tavoitetta vakaus- ja kasvusopimuksen määräysten mukaisena. Neuvosto muistuttaa kuitenkin, että pitkällä aikavälillä väestön ikääntymisestä tulee ongelma, joka on ratkaistava lähitulevaisuudessa, ja lisäuudistukset ovat tarpeen. Tässä yhteydessä neuvosto panee merkille, että hallitus sitoutuu lisätoimiin sosiaaliturvajärjestelmän uudistamisessa. Kaavailtu julkisen talouden sopeuttaminen kohdistuu pääosin valtioon, vaikkakin kaikki julkisen talouden lohkot ovat sitoutuneet tähän tavoitteeseen. Sosiaaliturvan menojen ja tulojen odotetaan tasapainottuvan vuonna 2000. Aluehallinnon talous pyritään saamaan tasapainoon vuonna 2001 alueiden ja valtion välisen sisäisen vakaussopimuksen mukaisesti. Neuvosto korostaa, että aluehallitusten merkityksen kasvaminen monien menoluokkien kohdalla edellyttää nykyisen hallintojenvälisen koordinointijärjestelmän toimivan jatkossakin. Neuvosto katsoo, että ohjelma on jäsenvaltioiden ja yhteisön talouspolitiikkojen laajoista suuntaviivoista 6 päivänä heinäkuuta 1998 annetun neuvoston suosituksen(2) mukainen. Neuvosto toteaa hyväksyen, että ohjelmassa painotetaan rakennepolitiikkaa talous- ja rahaliiton luomassa toimintaympäristössä. Rakenneuudistuksilla on ollut huomattava merkitys Espanjan talouden tuotantopotentiaalin lisäämisessä, ja ne ovat mahdollistaneet muuta EU:ta nopeamman kasvun samalla kun inflaatio on pysynyt hitaana ja työllisyyden kasvu korkeana. Näin ollen neuvosto kannustaa Espanjan hallitusta toteuttamaan ohjelmassa kaavaillut rakennetoimenpiteet. (1) EYVL L 209, 2.8.1997, s. 1. (2) EYVL L 200, 16.7.1998, s. 34.